
KÉT, A SZIMBIOTIKUS NITROGÉNKÖTÉSBEN HIBÁS MEDICAGO TRUNCATULA MUTÁNS GENETIKAI VIZSGÁLATA

TDK dolgozatom témája a pillangósvirágú modellnövény, a Medicago truncatula és a Sinorhizobium medicae, nitrogénkötő baktérium között kialakuló szimbiotikus nitrogénkötés vizsgálata. Munkám során olyan növényi géneket, ill. genetikai lókuszokat vizsgáltam, melyek részt vesznek ebben a folyamatban.
TDK munkám célja két, a szimbiotikus nitrogénkötésben hibát szenvedett növény vizsgálata, és a génazonosításhoz szükséges kezdeti lépések megtétele volt. Vizsgálataink egyik tárgya a NF-FN9199 mutáns növény, ami nitrogénkötő gümő kialakítására képtelen, ún. nod- mutáns. Ebben a növényben a szimbiózis kialakulása a szimbiotikus kölcsönhatlés elején elakad. A másik szimbiotkius mutáns (NF-FN9285) gyökerén képződtek szimbiotkus gümők, de azokban nem zajlott hatékony nitrogénkötés, ún. Fix- vagy ineffektív gümők keletkeztek. Munkám célja a két szimbiotikus lókusz genetikai térképhelyének és a NF-FN9285 mutáns szimbiotikus fenotípusának meghatározása volt.
Első lépésként meghatároztuk a mutáns fenotípust eredményező genetikai lókuszok térképhelyzetét. Mindkettőt olyan genetikai régióba térképeztük, amelyben már korábban azonosított szimbiotikus gének is elhelyezkednek. Ezért meg kellett vizsgálnunk az új és a korábbi mutánsok allélikus viszonyait. Az F1 allélteszt eredménye rávilágított, hogy az NF-FN9199 és a korábban azonosított nsp2 mutánsok ugyanabban a génben hibásak. A mutáció azonosításához meghatároztuk az NSP2 gén szekvenciáját az NF-FN9199 mutánsban, de a kódoló régióban nem találtunk hibát. Az NF-FN9285 mutánssal végzett allélteszt eredménye, hogy ez a mutáns nem allélikus a dnf2 és 13U mutánsokkal, azaz feltehetően egy szimbiotikus mutánst azonosítottunk.
Az NF-NF9285 mutáns fenotípusának vizsgálatához a növényeket egy lacZ markergént hordozó S. meliloti törzzsel fertőztem, és -galaktozidáz festést követően vizsgáltam a gümők fenotípusát. Megállapítottuk, hogy a mutáns gümő fenotípusa hasonlít a vad típusúéhoz, azonban a nitrogénkötő zónában kevesebb baktérium található. A mutánsban a hibás gén azonosítását pozícionális klónozással tervezzük meghatározni. Ehhez elkezdtük a mutáns lókusz helyzetének meghatározását. A M. truncatula molekuláris markereinek vizsgálatával pontosítottuk a NF-FN9285 mutáns lókusz térképhelyzetét a 4-es kromoszómán (LG4). A gén pontos helyzetének megállapításához és a gén izolálásához további munkára lesz szükség.



